Siria dhe mësimet e nxjerra në rajon
Analistët thonë se pak modele të Pranverës Arabe mund të zbatohen në Siri
Dënimi i ish-presidentit egjyptian Hosni Mubarak me burgim të përjetshëm shënon një hap të rëndësishëm, në mos të përsosur, në kalimin në një regjim pas-autokratik. Elizabeth Arrott e Zërit të Amerikës shpjegon në materialin në vazhdim nëse mësimi i nxjerrë nga Mubaraku, apo udhëheqës të tjerë të rrëzuar në rajon, mund të aplikohet në Siri. Gjatë 18 muajve të kaluar, kryengritjet në mbarë botën arabe kanë rrëzuar katër udhëheqës nga pushteti që mbanin prej dekadash. Zine El Abidine Ben Ali i Tunizisë gjeti strehim në Arabinë Saudite. Pushteti i Moammar Gadafit mori fund dhe me ndërhyrjen e NATO-s, ish-udhëheqësi libian u detyrua të fshihej e përfundimisht të vritej nga njerëzit e tij. Në Jemen, një zgjidhje diplomatike i dha fund ngërçit politik; një marrëveshje rajonale i dha shtytje presidentit Ali Abdullah Saleh ta kalonte pushtetin tek zëvendësi i tij. Tani, dënimi me burgim të përjetshëm për Hosni Mubarakun, i cili dha dorëheqje nga posti i presidentit, ofron një tjetër rast studimi të autokracisë arabe përballë vullnetit të popullit. Çfarë do të thotë kjo për zgjidhjen e dhunës në Siri pas kryengritjes së pranverës arabe? Nadim Shehadi me organizatën Chatham House me seli në Londër thotë se historia e presidentit sirian Bashar al-Assad, ashtu si ajo e Gadafit të Libisë, është ndryshe nga ajo e udhëheqësve të rrëzuar në Tunizi dhe Egjipt. Pas disa premtimeve të rreme nga presidenti i Jemenit, udhëheqësit arabë të Këshillit të Bashkëpunimit të Gjirit ishin në gjendje të siguronin dorëzimin e pushtetit tek zëvendësi i tij. Në javët e fundit, modeli i Jemenit ka filluar të shihet në dritë gjithnjë e më pozitive nga bashkësia ndërkombëtare, ndërkohë që përpjekjet e tjera diplomatike po dështojnë. Analisti politik Hisham Kassem me bazë në Kajro është dakord me mendimin se modeli i Jemenit ka pak shpresa të ndiqet edhe në Siri. Ai argumenton se ideja e largimit të Asadit në mënyrë të ngjashme me rastin e Ben Ali, mund të ishte dikur një mundësi, po qe se presidenti sirian do të gjente strehë në vendin aleat, Iran. Por Kassem mendon se ky moment ka kaluar. Si shumë analistë zoti Kassem ka pak shpresa për një zgjidhje diplomatike të situatës. Nëse regjimi i presidentit Assad rrëzohet me forcë, zoti Kassem thotë se udhëheqësi sirian ka të ngjarë të përballet me një situatë të ngjashme atë të Gadafit. Këtë gjë, shton zoti Kassem, Bashar al-Asadi e ka fare të qartë.